**Prepis pogovora iz delovnega zvezka**

**Učitelj:** No, zdaj ste pa še vi na vrsti. Ste se že odločili, o čem boste pripravili plakat?

**Vesna:** Oprostite, gospod učitelj, ampak tako hitro ste povedali naslove, da si jih sploh nismo mogli zapomniti. A jih lahko še enkrat ponovite?

**Učitelj:** No, dobro poslušajte: Varovanje okolja, Ljudje v stiski, Zdravo življenje, Učinkovito učenje in pa Nestrpnost med ljudmi. – Ampak preden si izberete naslov, mi še povejte, kdo od vas bo vodja.

**Ana:** Naj bo Mojca.

**Luka:** Že spet Mojca! Ona je zmeraj vodja.

**Ana:** Pa kaj potem?

**Luka:** Nič – kaj potem! Zmeraj hoče narediti vse sama.

**Mojca:** To pa ni res!

**Vesna:** Ja, pa je res, Mojca. Nikoli ne pustiš, da bi še kaj sami naredili.

**Mojca:** Če ste pa vsi leni in počasni!

**Luka:** Ne, pa nismo. Samo malo več časa potrebujemo za premislek in iskanje podatkov.

**Učitelj:** Kaj pa, če bi bila vodja Vesna?

**Sonja:** Mogoče pa res! Vesna je bolj potrpežljiva od Mojce.

**Vesna:** Veste, gospod učitelj, nimam toliko časa – saj veste: klavir, gimnastika …

**Učitelj:** No, nekaj časa boš pa že našla. Plakat je treba oddati šele čez dva tedna.

**Vesna:** No, ja, mogoče pa le. Vendar boste morali vsi sodelovati in brez prepirov!

**Vsi:** Ja, ja …